钦定古今图书集成/明伦汇编/氏族典/第275卷 > 王竑
## 钦定古今图书集成/明伦汇编/氏族典/第275卷 > 王竑

按《明外史王竑传﹕》：“竑字公度，其先江夏人。祖俊卿，坐
事戍河州，遂著籍。竑登正统四年进士，十一年授户
科给事中，豪迈负气节，正色敢言。英宗北狩，郕王摄
朝午门，群臣劾王振误国，请族振。锦衣指挥马顺者，
振党也，厉声叱言者去。竑怒，奋臂起，与众共击之，立
毙。王恐，遽起入，竑率群臣随之。王使中官问所欲言”，
曰﹕：“内官毛贵、王长随亦振党，请寘于法。”遂出二人，众
又捶杀之，竑名震天下。王即位，会也先入犯，命竑守
御京城。擢右佥都御史，督毛福寿、高礼军。寇退，诏竑
镇守居庸。景泰元年以疾还朝。明年出督漕运，兼巡
抚江北四府及徐、和、滁三州。明年兼理两淮盐课，就
进右副都御史。英宗复辟，革巡抚官，改竑浙江参政。
石亨、张𫐄追论竑击马顺事，除名，编管江夏。居半岁，
帝于宫中得竑疏，见正伦常、笃恩义语，因感悟，命归
里。天顺五年，孛寇庄浪，都督冯宗等出讨。乃用李贤
荐，起竑故官，参赞军务。师还，仍令督漕抚淮、扬。宪宗
即位，六科给事中、十三道御史荐竑堪大用，召为兵
部尚书。引疾求退。初，竑号其庵曰“戆。”既归，改曰“休。”杜
门谢客，家食二十馀年，至弘治初卒。正德间，谥《庄毅》。